b"\n_START_ARTICLE_\nTurpanski vodni sistem\n_START_PARAGRAPH_\nTurpanski vodni sistem (lokalno imenovan karez, ujgursko \xd9\x83\xd8\xa7\xd8\xb1\xd9\x89\xd8\xb2, kariz, ULY: kariz) v Turpanu, je v turpanski depresiji Xinjiang na Kitajskem. Je tunelski sistem kanalov, ki so jih zgradili ljudje Turpana. Beseda karez pomeni 'izvir' v lokalnem ujgurskem jeziku.  Turpan ima vodni muzej (zavarovano obmo\xc4\x8dje Ljudske republike Kitajske), ki je posve\xc4\x8den prikazu vodnega sistema karez in razstavlja tudi druge zgodovinske artefakte._NEWLINE_Turpanski sistem je bil klju\xc4\x8dnega pomena za razvoj obmo\xc4\x8dja, saj je pomemben ostanek oaze na starodavni Svilni cesti, ki obkro\xc5\xbea neplodno in sovra\xc5\xbeno pu\xc5\xa1\xc4\x8davo Takla Makan. Turpan dolguje svojo blaginjo vodi, ki jo zagotavlja njen vodovodni sistem.\n_START_SECTION_\nOpis\n_START_PARAGRAPH_\nTurpanski vodni sistem karez je sestavljen iz serije vertikalno izkopanih vodnjakov (ja\xc5\xa1kov), ki jih nato povezujejo podzemni vodni kanali, ki zbirajo vodo iz pore\xc4\x8dja vodonosnikov in odtokov iz dna pogorja Tien\xc5\xa1an (Tian Shan) in bli\xc5\xbenjih Gore\xc4\x8dih gora (Hy\xc3\xa0nsh\xc4\x81n). Kanali usmerjajo vodo do povr\xc5\xa1ine, pri \xc4\x8demer izkori\xc5\xa1\xc4\x8dajo tok, ki ga zagotavlja gravitacija vzdol\xc5\xbenega naklona Turpanske depresije. Kanali so ve\xc4\x8dinoma pod zemljo, da se zmanj\xc5\xa1a izhlapevanje vode. Pobo\xc4\x8dje mora biti dovolj dolgo, da dose\xc5\xbee ve\xc4\x8dje razdalje, saj so kanali le pod vplivom gravitacije._NEWLINE_Sistem ima ja\xc5\xa1ke, jezove in podzemne kanale, zgrajene za shranjevanje vode in nadzor koli\xc4\x8dine vode. Vertikalni ja\xc5\xa1ki se izkopljejo na razli\xc4\x8dnih to\xc4\x8dkah, da se dotaknejo podtalnice, ki te\xc4\x8de navzdol po po\xc5\xa1evnem zemlji\xc5\xa1\xc4\x8du od izvira oziroma gorskega odtoka. Voda se nato kanalizira skozi podzemne kanale, izkopane od dna enega do naslednjega ja\xc5\xa1ka, nato pa do \xc5\xbeelenega cilja, Turpanskega namakalnega sistema. Ta namakalni sistem izvira iz Perzije (sistem kanatov), in je bil prilagojen razmeram na Kitajskem. Zgodovinske in arheolo\xc5\xa1ke raziskave prepri\xc4\x8dljivo ka\xc5\xbeejo na izvor te tehnologije, ki prihaja iz ve\xc4\x8d zahodnih regij skupaj z avtohtonimi novostmi._NEWLINE_V Xinjiangu je najve\xc4\x8dje \xc5\xa1tevilo kare\xc5\xa1kih vodnjakov v Turpanski depresiji, kjer jih je danes \xc5\xa1e ve\xc4\x8d kot 1100 in kanalov skupne dol\xc5\xbeine ve\xc4\x8d kot 5000 kilometrov. Lokalna geografija omogo\xc4\x8da sistemu prakti\xc4\x8dnost za namakanje in druge namene. Turpan je v drugi najgloblji geografski depresiji na svetu, s povr\xc5\xa1ino ve\xc4\x8d kot 4000 km\xc2\xb2 pod morsko gladino in s tlemi, ki tvorijo trdno kotlino.  Voda naravno te\xc4\x8de navzdol iz bli\xc5\xbenjih gora v de\xc5\xbeevni sezoni v podzemnem toku v nizke depresijske bazene pod pu\xc5\xa1\xc4\x8davo. Turpansko poletje je zelo vro\xc4\x8de in suho z obdobji vetra in prena\xc5\xa1anja peska.\n_START_SECTION_\nPomen\n_START_PARAGRAPH_\nVoda je bila klju\xc4\x8dnega pomena za Turpan, tako da bi mesto v oazi lahko slu\xc5\xbeilo \xc5\xa1tevilnim karavanam ob Svilni cesti, ki so tam po\xc4\x8divale na poti, ki je potekala po pu\xc5\xa1\xc4\x8davi Takla Makan. Karavane so sestavljali trgovci in misijonarji s svojim oboro\xc5\xbeenim spremstvom, \xc5\xbeivali, vklju\xc4\x8dno s kamelami, v\xc4\x8dasih na tiso\xc4\x8de, skupaj z vodniki kamel in drugo osebje, ki bi lahko ostali en teden ali ve\xc4\x8d. Karavane so potrebovale pa\xc5\xa1nike za svoje \xc5\xbeivali, po\xc4\x8divali\xc5\xa1\xc4\x8da, trgovske bazarje za poslovanje in nabavo hrane in vode.\n_START_SECTION_\nOgro\xc5\xbeen zaradi globalnega segrevanja\n_START_PARAGRAPH_\nV Xinjiangu je 20.000 ledenikov - skoraj polovica vseh ledenikov na Kitajskem. Voda iz ledenikov je preko podzemnih kanalov zagotovila stabilen vodni vir skozi celo leto, neodvisno od sezone, tiso\xc4\x8de let. Vendar so se od 1950-ih, zaradi globalnega segrevanja ozra\xc4\x8dja, ti ledeniki umaknili od 21\xc2\xa0% do 27\xc2\xa0%, kar \xc5\xbee ogro\xc5\xbea kmetijsko dejavnost v regiji."